
Titok

  Az installáció témája az otthoni környezettel foglalkozik, amely az én szememben szorosan összekapcsolódik a biológiai létezéssel. Az otthon egy zárt rendszer, egy sajátos világmodell, amelynek tárgyi hozadékaival jól reprezentálható a „mindannyiunk otthona”, melyben elrejtőzünk, amelyben foglyok vagyunk, amelyben elszenvedjük saját harcainkat – az intimitást.
  Munkáimban egyfajta női nézőpontot képviselek, hiszen én magam azzal tudok azonosulni, így saját tapasztalataim válhatnak a képek forrásává.
  A kiállított paraván három oldala egyazon esemény, történés vagy történet három aspektusát mutatja meg, erre a benyomásra erősít rá a körbejárhatóság. Mindhárom rész egyenrangú, és mindhárom elemnél ugyanazt az anyagot használtam fel. A varrott kép szövege –„Csak csicsergés legyen minden szózatod”, egyúttal lehet magunknak adott, és kívülről érkező parancs is: a lényegiről beszélni tilos.



